BIZ เคาะปันผล 0.16 บ. จ่าย 9 พ.ค.นี้ ลุยประมูลงานใหม่ดันรายได้ปีนี้โตเกิน 10%
BIZ เคาะปันผล 0.16 บ. จ่าย 9 พ.ค.นี้ พร้อมประมูลงานใหม่ดันรายได้โตเกิน 10%
BIZ เคาะปันผล 0.16 บ. จ่าย 9 พ.ค.นี้ พร้อมประมูลงานใหม่ดันรายได้โตเกิน 10%
19 เม.ย. 2562

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยว่า ที่ประชุมสามัญผู้ถือหุ้นประจำปี 2562 เมื่อวันที่ 18 เมษายน 2562 ที่ผ่านมา มีมติอนุมัติจ่ายเงินปันผล จากผลการดำเนินงานปี 2561 ( ระหว่างวันที่  1 มกราคม – 31 ธันวาคม 2561) ในอัตรา 0.16 บาท/หุ้น รวมเป็นเงินทั้งสิ้น 64 ล้านบาท กำหนดจ่ายวันที่ 9 พฤษภาคมนี้ งานนี้บริษัทฯ ยังโชว์ความคืบหน้างานก่อสร้างโรงพยาบาลที่เป็นไปตามแผน ซึ่งคืบหน้ากว่า 80% พร้อมเปิดให้บริการภายในปีนี้
สำหรับแผนธุรกิจในปี 2562 บริษัทฯ ตั้งเป้ารายได้เติบโตไม่ต่ำกว่า 10% จากปีก่อน ทั้งนี้มูลค่างานในมือ จะเริ่มทยอยรับรู้ในปีนี้ จนถึงปี 2563 และอยู่ระหว่างยื่นประมูลงานใหม่ คาดว่าจะทราบผลภายในช่วงครึ่งปีแรก
ส่วนผลการดำเนินงานปี 2561 บริษัทฯ มีรายได้รวมอยู่ที่ 665.32 ล้านบาท เพิ่มขึ้น 6.72% จากปีก่อน ที่มีรายได้รวม 623.43 ล้านบาท และมีกำไรสุทธิ 84.74 ล้านบาท เพิ่มขึ้น 105.94% จากปีก่อน ที่มีกำไรสุทธิ 41.15 ล้านบาท โดยสาเหตุการเติบโตมาจากรายได้จากการขาย และการบริการเพิ่มขึ้น
โดยบริษัทฯ มีรายได้จากการขายอยู่ที่ 464.73 ล้านบาท เพิ่มขึ้น 26.42% จากปีก่อน เนื่องจากมีการส่งมอบงานให้แก่ลูกค้า และรับรู้รายได้จากงานโครงการขนาดใหญ่หลายโครงการ ขณะที่รายได้จากการให้บริการอยู่ที่ 129.85 ล้านบาท เพิ่มขึ้น 1.22% เนื่องจากบริษัทฯ มีการรับรู้รายได้จากงานให้บริการตรวจยีน ซึ่งเป็นบริการใหม่ที่เพิ่งเปิดให้บริการในไตรมาส 4 ที่ผ่านมา